<classify> MKAZI wa Mwanza, Emmanuel Mahumbi 38 amefi kishwa katika Mahakama ya Hakimu Mkazi Kisutu, Dar es Salaam akikabiliwa na mashitaka ya kuchapisha taarifa za uongo kwenye mtandao wa kijamii wa Facebook.Mahumbi alifikishwa mahakamani hapo jana na kusomewa mashitaka mbele ya Hakimu Mkazi, Augustine Mmbando. Akisoma hati ya mashitaka, Wakili wa Serikali, Ester Martin alidai mshitakiwa alitenda kosa hilo katika tarehe isiyofahamika Septemba mwaka jana jijini Dar es Salaam. Mshitakiwa alikana mashitaka hayo na upande wa mashitaka ulidai upelelezi wa shauri hilo haujakamilika hivyo waliomba tarehe nyingine kwa ajili ya kutajwa.Wakili wa utetezi, Hekima Mwasipu aliiomba mahakama hiyo impatie dhamana mshitakiwa kwa sababu makosa yake yana dhamana na kwamba impe masharti nafuu kulingana na mashitaka yake. Wakili Martin alidai hawana pingamizi na dhamana, lakini watoe masharti ambayo yatamlazimu mshitakiwa kuwepo mahakamani wakati anapohitajika. Hakimu Mmbando alimtaka kuwa na wadhamini wawili wanaotoka ofisi zinazotambulika ambao watasaini bondi ya Sh milioni 10 na kuwasilisha hati ya kusafiria. Mshitakiwa alirudishwa rumande baada ya kushindwa kutimiza masharti ya dhamana. Kesi iliahirishwa hadi Februari 28, mwaka huu.  <topic>: KITAIFA 